
A szegedi andragógus hallgatók vállalkozási hajlandósága

A SZEGEDI ANDRAGÓGUS HALLGATÓK VÁLLALKOZÁSI HAJLANDÓSÁGA
Dolgozatom témája a Szegedi Tudományegyetem Andragógia alapszakos hallgatóinak vállalkozási hajlandósága, melyet primer kutatással tártam fel. A kutatásom célja az volt, hogy átfogó képet kapjak intézetem hallgatóinak vállalkozási hajlandóságáról. Többek között arra kerestem választ, hogy a hallgatótársaim hol szeretnének elhelyezkedni a diploma megszerzését követően; indítanának-e saját vállalkozást, ha igen, akkor milyen területen, és mi motiválná őket.
Kutatásom fő hajtóereje saját kíváncsiságom volt. Végzős hallgatóként nap mint nap foglalkoztat az a kérdés, hogy el tudok-e helyezkedni a diplomaszerzést követően. Tisztában vagyok azzal, hogy a végzett hallgatók egy része nem tud majd alkalmazottként elhelyezkedni, számunka a saját vállalkozás indítása lehet megoldás. Kutatásommal nem csak azt sikerült feltárnom, hogy vállalkozó kedvűek-e a szegedi andragógus hallgatók, hanem képet kaptam arról is, hogy a felnőttképzésben és a kultúraközvetítésben jelentős, és egyre növekvő a forprofit vállalkozások, vállalkozók szerepe. Ezért is fontos, hogy az andragógus hallgatók nyitottak legyenek az üzlet, a vállalkozások világára.
A fiatalok vállalkozási hajlandóságának alapfeltétele az üzleti ismeretek és kompetenciák elsajátítása. Ezért dolgozatomban kitérek a vállalkozási és üzleti ismeretek tanításának fontosságára a köz- és felsőoktatásban. Ezt az Európai Unió felismerte, és ajánlásokat fogalmazott meg az úgynevezett Oslo Agenda keretében. A magyar kormány a 2012-es Nemzeti Alaptantervben, valamint a 2011-es Felsőoktatási törvényben rögzítette ezen ismeretek oktatását.
Az üzleti ismeretek oktatásán túl számos olyan program, jó gyakorlat van, amely szintén segíti a fiatalok vállalkozóvá válását. Dolgozatomban néhány ilyen jó gyakorlatot is bemutatok.




